CELEX: 32016D1910
Language: mt
Date: 2016-10-28 00:00:00
Title: Deċiżjoni ta' Implimentazzjoni tal-Kummissjoni (UE) 2016/1910 tat-28 ta' Ottubru 2016 dwar l-ekwivalenza ta' rekwiżiti ta' rappurtar ta' ċerti pajjiżi terzi dwar il-pagamenti lill-gvernijiet għar-rekwiżiti ta' Kapitolu 10 tad-Direttiva 2013/34/UE tal-Parlament Ewropew u tal-Kunsill (Test b'rilevanza għaż-ŻEE)

29.10.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 295/82
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/1910
   tat-28 ta' Ottubru 2016
   dwar l-ekwivalenza ta' rekwiżiti ta' rappurtar ta' ċerti pajjiżi terzi dwar il-pagamenti lill-gvernijiet għar-rekwiżiti ta' Kapitolu 10 tad-Direttiva 2013/34/UE tal-Parlament Ewropew u tal-Kunsill
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2013/34/UE tal-Parlament Ewropew u tal-Kunsill tas-26 ta' Ġunju 2013 dwar id-dikjarazzjonijiet finanzjarji annwali, id-dikjarazzjonijiet finanzjarji kkonsolidati u r-rapporti relatati ta' ċerti tipi ta' impriżi, u li temenda d-Direttiva 2006/43/KE tal-Parlament Ewropew u tal-Kunsill u li tħassar id-Direttivi tal-Kunsill 78/660/KEE u 83/349/KEE (1), u b'mod partikolari l-Artikolu 47 tiegħu,
   Wara li kkunsidrat id-Direttiva 2004/109/KE tal-Parlament Ewropew u tal-Kunsill tal-15 ta' Diċembru 2004 dwar l-armonizzazzjoni tar-rekwiżiti ta' trasparenza f'dak li għandu x'jaqsam ma' informazzjoni dwar emittenti li t-titoli tagħhom huma ammessi għall-kummerċ f'suq regolat u li temenda d-Direttiva 2001/34/KE (2), u b'mod partikolari l-Artikolu 6 tagħha,
   Billi:
   
               (1)
            
            
               L-iskop ta' din il-valutazzjoni ta' ekwivalenza stabbilita fl-Artikolu 46 tad-Direttiva 2013/34/UE huwa li jitnaqqas il-piż amministrattiv u li jiġu evitati kwistjonijiet ta' rapportar doppju għal impriżi kbar u l-entitajiet ta' interess pubbliku kollha attivi fl-industrija estrattiva jew fil-qtugħ ta' foresti primarji li jħejju u jippubblikaw rapporti dwar il-pagamenti lill-gvernijiet imsemmija fl-Artikolu 42 tad-Direttiva 2013/34/UE. Skont l-Artikolu 6 tad-Direttiva 2004/109/KE, l-emittenti attivi fl-industrija estrattiva jew tal-qtugħ tas-siġar fil-foresti primarji għandhom iħejju wkoll, fuq bażi annwali, rapport dwar il-pagamenti magħmula lill-gvernijiet skont il-Kapitolu 10 ta' dik id-Direttiva.
            
         
               (2)
            
            
               L-Artikolu 46 tad-Direttiva 2013/34/UE jeżenta impriżi attivi fl-industrija estrattiva u l-impriżi attivi fil-qtugħ tal-foresti primarji biex iħejju u jippubblikaw rapport dwar il-pagamenti lill-gvernijiet skont ir-rekwiżiti tal-Kapitolu 10 tad-Direttiva 2013/34/UE sa fejn il-pagamenti kkonċernati huma ppubblikati mill-impriżi minħabba obbligu legali skont ir-rekwiżiti ta' rappurtar ekwivalenti ta' pajjiż terz. Tali obbligu legali jista' jkun fuq impriża prinċipali de facto minħabba s-sussidjarji. F'dak il-każ, l-impriżi għandhom jirraportaw il-pagamenti tagħhom soġġetti għal rekwiżiti ta' rappurtar legali f'ċerti pajjiżi terzi skont dawk ir-rekwiżiti ta' rappurtar ta' pajjiżi terzi meqjusa bħala ekwivalenti. Għall-pagamenti l-oħra li jifdal, l-impriżi għandhom jirrappurtaw skont ir-rekwiżiti rilevanti stabbiliti mil-liġi tal-Unjoni. L-impriżi kkonċernati xorta jkollhom jissodisfaw l-obbligu li jippubblikaw ir-rapport kif stabbilit bil-liġijiet ta' kull Stat Membru f'konformità mal-Kapitolu 2 tad-Direttiva 2009/101/KE tal-Parlament Ewropew u tal-Kunsill
                   (3), inkluż il-perjodu ta' żmien stabbiliti mill-Istati Membri għad-disponibbiltà għall-pubbliku ta' dokumenti.
            
         
               (3)
            
            
               L-ekwivalenza tar-rekwiżiti ta' rappurtar ta' pajjiżi terzi teħtieġ li tiġi vvalutata fir-rigward tal-kriterji stipulati fl-Artikolu 46(3) tad-Direttiva 2013/34/UE. Il-kriterji jirreferu, b'mod partikolari, għal impriżi fil-mira, riċevituri ta' pagamenti fil-mira, pagamenti kkonċernati, attribuzzjoni tal-pagamenti kkonċernati, analiżi tal-pagamenti kkonċernati, fatturi ta' attivazzjoni għar-rappurtar fuq bażi kkonsolidata, mezz użat għar-rappurtar, il-frekwenza tar-rappurtar, u miżuri kontra l-evażjoni.
            
         
               (4)
            
            
               Il-Kanada adottat rekwiżiti ta' rappurtar dwar pagamenti lil gvernijiet (l-Att dwar il-Miżuri ta' Trasparenza fis-Settur Estrattiv tat-22 ta' Ġunju 2015 u l-Ispeċifikazzjonijiet Tekniċi tar-Rapportar tiegħu). Wara li kkunsidra l-kriterji elenkati fl-Artikolu 46(3) tad-Direttiva 2013/34/UE, dawk ir-rekwiżiti tar-rappurtar jagħtu riżultati sostanzjali ekwivalenti għad-dispożizzjonijiet li jinsabu fil-Kapitolu 10 tad-Direttiva 2013/34/UE u fl-Artikolu 6 tad-Direttiva 2004/109/KE. Dawn ir-rekwiżiti tar-rappurtar huma indirizzati lill-impriżi u lill-emittenti attivi biss fl-industrija estrattiva. Għalhekk għandu jiġi konkluż li r-rekwiżiti ta' rappurtar tal-Kanada biex jirrappurtaw fuq il-pagamenti lill-gvernijiet magħmula minn impriżi u emittenti għandhom jiġu kkunsidrati bħala ekwivalenti għar-rekwiżiti tal-Kapitolu 10 tad-Direttiva 2013/34/UE li jirrigwardaw biss l-attivitajiet tagħhom fl-industrija estrattiva.
            
         
               (5)
            
            
               Ir-rieżami regolari tar-rekwiżiti ta' rapportar dwar il-pagamenti lill-gvernijiet applikabbli f'pajjiżi terzi soġġetti għal din id-Deċiżjoni huwa mingħajr preġudizzju għall-possibbiltà li l-Kummissjoni twettaq rieżami speċifiku, fejn l-iżviluppi rilevanti jagħmluha neċessarja għall-Kummissjoni li tivvaluta mill-ġdid l-ekwivalenza mogħtija b'din id-Deċiżjoni. Valutazzjoni mill-ġdid bħal din tista' twassal għat-tħassir tad-Deċiżjoni.
            
         
               (6)
            
            
               Il-miżuri stipulati f'din id-Deċiżjoni huma f'konformità mal-opinjoni tal-Kumitat stabbilit bl-Artikolu 50(1) tad-Direttiva 2013/34/UE,
            
         ADOTTAT DIN ID-DEĊIŻJONI:
   Artikolu 1
   Għall-finijiet tal-Artikolu 47 tad-Direttiva 2013/34/UE u l-Artikolu 6 tad-Direttiva 2004/109/KE, ir-rekwiżiti ta' rappurtar ta' pajjiżi terzi elenkati fl-Anness ta' din id-Deċiżjoni applikabbli għall-impriżi u għall-emittenti attivi fl-industrija estrattiva, kif imsemmi fl-Artikolu 41(1) tad-Direttiva 2013/34/UE, għandhom jitqiesu bħala ekwivalenti għar-rekwiżiti skont il-Kapitolu 10 tad-Direttiva 2013/34/UE dwar il-pagamenti lill-gvernijiet.
   Artikolu 2
   Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, it-28 ta' Ottubru 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 182, 29.6.2013, p. 19.
   
      (2)  ĠU L 390, 31.12.2004, p. 38.
   
      (3)  Id-Direttiva 2009/101/KE tal-Parlament Ewropew u tal-Kunsill tas-16 ta' Settembru 2009 dwar il-koordinazzjoni ta' salvagwardji li, għall-protezzjoni tal-interessi ta' membri u oħrajn, huma meħtieġa mill-Istati Membri minn kumpaniji fis-sens tat-tieni paragrafu tal-Artikolu 48 tat-Trattat, bil-għan li tagħmel dawn is-salvagwardji ekwivalenti (ĠU L 258, 1.10.2009, p. 11).
   
      ANNESS
      LISTA TA' PAJJIŻI TERZI GĦALL-FINI TAL-ARTIKOLU 1 (IMPRIŻI U EMITTENTI ATTIVI FL-INDUSTRIJA ESTRATTIVA)
      
               
                  (1)
               
               
                  Il-Kanada